दिल्ली का मैच देखने स्टेडियम पहुंचे थे, फिट होने में लग सकता है लंबा समय
Rishabh Pant's Leg Pain After Attending The Dc Vs Gt Match In Ipl.  Follow Indian Premier League Latest News, and Updates On Dainik Bhaskar (दैनिक भास्कर)
टीम इंडिया के विकेटकीपर बल्लेबाज ऋषभ पंत को स्टेडियम में जाकर दिल्ली कैपिटल्स (DC) को चीयर करना महंगा पड़ गया है। उनके दाहिने पैर में दर्द बढ़ गया है। पंत के एक करीबी ने भास्कर को बताया कि स्टेडियम जाने के दौरान ज्यादा चलने की वजह से जिस पैर में सर्जरी हुई थी, उसमें दर्द बढ़ गया है। इस वजह से पंत को लेकर BCCI का प्लान भी खटाई में पड़ता दिख रहा है। BCCI के इस प्लान के बारे में स्टोरी में आगे जानेंगे।
क्या है पूरा मामला
IPL 2023 का सातवां मुकाबला 4 अप्रैल को दिल्ली कैपिटल्स और गुजरात टाइटंस के बीच दिल्ली के अरुण जेटली स्टेडियम में खेला गया था। इस मैच को देखने के लिए ऋषभ पंत भी स्टेडियम पहुंचे थे। कार दुर्घटना में घायल होने के बाद पंत को पहली बार किसी मैदान पर देखा गया था।
खुद से चलने में असमर्थ थे पंत
दिल्ली कैपिटल्स ने सोशल मीडिया पर पंत के कई वीडियो शेयर किए थे जिसमें साफ तौर देखा जा सकता था, कि वह अभी खुद से चलने में असमर्थ थे। उन्हें सहारे की जरुरत महसूस हो रही थी।
वर्ल्ड टेस्ट चैंपियनशिप की योजना फेल होती दिख रही
ऋषभ पंत की इस खबर के बाद ऑस्ट्रेलिया के खिलाफ होने वाले आईसीसी वर्ल्ड टेस्ट चैंपियनशिप के फाइनल से पहले टीम इंडिया की मुश्किलें बढ़ गई हैं। पिछले कुछ हफ्तों में पंत की स्थिति में सुधार को देखते हुए BCCI पंत को जून में इंग्लैंड में होने वाले वर्ल्ड टेस्ट चैंपियनशिप फाइनल तक फिट कराने की कोशिश कर रहा था।
सूत्र के मुताबिक पंत का रिहैब कराने के लिए भारतीय क्रिकेट बोर्ड (BCCI) के दो फिजियो उनके साथ हैं। पंत अभी अपने दिल्ली स्थित घर में हैं। उनके साथ BCCI के फिजियो भी हैं। पंत हर हफ्ते इलाज के लिए मुंबई के कोकिलाबेन धीरूभाई अंबानी अस्पताल जाते हैं।
अगर घायल नहीं होते तो IPL खेलते पंत
ऋषभ पंत IPL में दिल्ली कैपिटल्स टीम की कप्तान थे। घायल होने के बाद वह लंबे समय के लिए क्रिकेट से दूर हो गए, जिस कारण दिल्ली ने डेविड वार्नर को टीम का नया कप्तान बनाया है। अगर पंत फिट होते तो वह IPL भी खेलते और दिल्ली की कप्तानी भी करते।
घर जाते वक्त पिछले साल 30 दिसंबर को हुआ था एक्सीडेंट
पिछले साल 30 दिसंबर को पंत एक हादसे का शिकार हो गए थे। वे कार से दिल्ली से देहरादून अपनी मां से मिलने जा रहे थे। उनकी मर्सिडीज अनियंत्रित होकर डिवाइडर से जा टकराई, जिसके बाद उसमें आग लग गई और पलट गई। एक्सीडेंट के बाद पंत जलती हुई कार की खिड़की तोड़कर खुद ही बाहर निकले। लोग बचाने पहुंचे तो बोले- मैं ऋषभ पंत हूं। उन्हें सिर, पीठ और पैर में गंभीर चोटें आई थीं।